ส่วนที่ 2

  6. โครงการในอนาคต

  ปี 2549 บริษัทยังคงสานต่อการดำเนินโครงการต่างๆ จำนวน 2 โครงการ
  ต่อเนื่องจากที่ได้ดำเนินการมาในปี 2548 ตามที่ได้รับอนุมัติจากที่ประชุมคณะกรรมการบริษัท
  ครั้งที่ 19 (1/2548) เมื่อวันที่ 24 กุมภาพันธ์ 2548 โดยมีรายละเอียดดังนี้

1.  โครงการปรับปรุงกระบวนการผลิตเพื่อผลิตเหล็กลวดคุณภาพสูง ที่ NTS และ SISC

  เป็นโครงการลงทุนปรับปรุงกระบวนการผลิตด้วยการติดตั้งเครื่องจักรที่ทันสมัย ณ โรงงาน NTS
  และ SISC เพื่อเพิ่มสัดส่วนในการผลิตเหล็กลวดคุณภาพสูงแทนการผลิตเหล็กเส้นก่อสร้าง
  ซึ่งผู้ใช้ส่วนใหญ่ยังต้อง พึ่งพาการนำเข้าเหล็กลวดคุณภาพสูงดังกล่าวจากต่างประเทศ
  โดยภาพรวมของกำลังการผลิตของบริษัทยังคงเท่าเดิม
  ทั้งนี้เพื่อเป็นการรองรับกับความต้องการของตลาดสินค้าเหล็กลวดคุณภาพสูงที่มีอัตราการเติบโตค่อนข้างสูง
  และเป็นการพัฒนาคุณภาพของสินค้าให้เทียบเท่ากับสินค้านำเข้า
  รวมทั้งจะช่วยลดความผันผวนจากราคาสินค้าและลดผลกระทบจากต้นทุนวัตถุดิบที่จะส่งผลต่อการดำเนินงานของบริษัทได้ด้วย

  โครงการดังกล่าวจะใช้เงินลงทุนทั้งสิ้นประมาณ 395 ล้านบาท
  โดยคาดว่าจะแล้วเสร็จประมาณไตรมาสที่ 4/2549
  ทั้งนี้ไม่มีปัจจัยใดที่มีผลกระทบต่อโครงการที่จะทำให้ไม่สามารถดำเนินการตามแผนงานได้
  เนื่องจากอุตสาหกรรมยานยนต์และอุตสาหกรรมอื่นซึ่งเป็นอุตสาหกรรมที่เกี่ยวเนื่องกับเหล็กลวดคุณภาพสูงมีอัตราการเติบโตที่สูงกว่าเหล็กเส้นก่อสร้าง
  ประกอบกับปริมาณการขายเหล็กลวดคุณภาพสูงในปัจจุบันซึ่งกลุ่ม MS โดย SISC
  เป็นผู้ผลิตมียอดขายสูงมากกว่า 100,000 ตัน และยังไม่เพียงพอต่อความต้องการของตลาด
  ลูกค้าในประเทศมีการสั่งซื้อมากขึ้น
  ตลอดจนมีโอกาสในการส่งออกไปยังประเทศใกล้เคียงได้เพิ่มขึ้น
  เนื่องจากยังไม่มีผู้ผลิตรายใดทั้งจากภายในประเทศและประเทศใกล้เคียงที่สามารถผลิตสินค้าจาก
  Billet ที่ผลิตเองได้

2.  โครงการปรับปรุงระบบช่วยการหลอมเหล็ก (Burner System) ของเตาอาร์ค
    และการปรับปรุง Fume Plant ที่ SCSC

  เป็นโครงการลงทุน ณ โรงงาน SCSC โดยการนำระบบช่วยการหลอมเหล็กแบบใหม่ (New
  Burner System) มาติดตั้งแทนระบบเดิมซึ่งเป็นระบบเก่า (Conventional Type)
  ซึ่งเมื่อติดตั้งแล้วเสร็จจะทำให้บริษัทสามารถเพิ่มผลผลิตในการหลอมเหล็กได้เพิ่มขึ้นอีกปีละประมาณ
  20,000 ตัน และสามารถลดต้นทุนในการผลิตจากการประหยัดเชื้อเพลิง
  และวัสดุประกอบการหลอมเหล็ก เป็นเงินปีละประมาณ 10 ล้านบาท

  ส่วนโครงการปรับปรุง Fume Plant เป็นการขยายขนาดของ Canopy Hood ที่ใช้ในการดักฝุ่น
  ซึ่งปัจจุบันมีขนาดเล็กให้มีขนาดใหญ่ขึ้นกว่าเดิม ทั้งนี้
  เพื่อเป็นการช่วยลดปัญหามลภาวะด้านฝุ่นได้ดียิ่งขึ้น

  โครงการดังกล่าวจะใช้เงินลงทุนทั้งสิ้นประมาณ 176 ล้านบาท
  โดยคาดว่าจะแล้วเสร็จประมาณไตรมาสที่ 2/2549

  ทั้งนี้โครงการทั้งสองดังกล่าวไม่มีปัจจัยเสี่ยงใดๆ
  ที่จะมีผลกระทบต่อโครงการที่จะทำให้ไม่สามารถดำเนินการตามแผนงานได้
  เนื่องจากบริษัทมีประสบการณ์ในการติดตั้งเครื่องจักรและเครื่องจักรที่จัดหามานั้น
  บริษัทได้คัดเลือกจากผู้ขายที่มีความน่าเชื่อถือสูง

  ในปี 2548 บริษัทได้ดำเนินโครงการ จำนวน 1โครงการ
  ตามที่ได้รับอนุมัติจากที่ประชุมคณะกรรมการบริษัท ครั้งที่ 19 (1/2548) เมื่อวันที่ 24 กุมภาพันธ์
  2548 แล้วเสร็จเป็นที่เรียบร้อย โดยมีรายละเอียดดังนี้

  โครงการตัดและดัดเหล็ก (Cut and Bend) สำหรับการก่อสร้าง ที่ NTS

  เป็นโครงการลงทุนสำหรับเครื่องจักรในการตัดและดัดเหล็กสำหรับการก่อสร้าง ณ โรงงาน NTS
  มีกำลังการผลิตปีละ 36,000 ตัน ซึ่งเป็นการสร้างมูลค่าเพิ่มให้แก่สินค้าของบริษัท
  โดยการนำเหล็กเส้นก่อสร้างมาตัดและทำการดัดขึ้นรูปตามความต้องการของลูกค้า
  ทั้งนี้เพื่อประโยชน์ในการแก้ไขปัญหาในการดำเนินงานของผู้รับเหมาก่อสร้างในปัจจุบันที่ต้องประสบกับข้อจำกัดด้านเวลาในการก่อสร้าง
  ขนาดของพื้นที่ก่อสร้าง และปัญหาการขาดแคลนแรงงาน
  รวมทั้งเป็นประโยชน์ต่อผู้รับเหมาก่อสร้างในการบริหารเศษเหล็กอีกด้วย
  ซึ่งปัจจุบันมีผู้รับเหมาก่อสร้างจำนวนหลายรายโดยเฉพาะอย่างยิ่งในโครงการสาธารณูปโภคต่างๆ
  ของภาครัฐ ได้แสดงความต้องการใช้สินค้าเหล็กตัดและดัดจากบริษัท

  โครงการดังกล่าวได้แล้วเสร็จและเริ่มผลิตสินค้าส่งให้ลูกค้าตั้งแต่เดือนพฤศจิกายน 2548
  เป็นต้นมา โดยใช้เงินลงทุนทั้งสิ้น 47 ล้านบาท